PARTNERYSTĖS SUTARTIS

DĖL PROJEKTO „VIETINĖS REIKŠMĖS KELIO NR. SU-35 PADVARNIAI – SUGINČIAI RUOŽO KAPITALINIS REMONTAS IR VIETINĖS REIKŠMĖS PRIVAŽIAVIMO KELIO PRIE 110 KV INŽINERINIŲ TINKLŲ SKIRSTYKLOS ŽEMĖS SKLYPE, KADASTRINIS NR.6260/0001:350, STATYBA PADVARNIŲ K., SUGINČIŲ SEN., MOLĖTŲ RAJ. SAV.“ ĮGYVENDINIMO

2022 m. \_\_\_\_\_\_\_\_\_\_\_\_ mėn.\_\_\_\_\_\_\_ d. Nr.\_\_\_\_\_\_\_\_\_\_\_\_\_\_\_

Molėtai

Molėtų rajono savivaldybės administracija(toliau – Savivaldybė), kodas 188712799, registruota adresu: Vilniaus g. 44, LT - 33140 Molėtai, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama administracijos direktoriaus Sigito Žvinio, veikiančio pagal Molėtų rajono savivaldybės tarybos 2015 m. gegužės 28 d. sprendimu Nr. B1-129 patvirtintus Molėtų rajono savivaldybės administracijos nuostatus, ir UAB „Molsolar“, (toliau – Vystytojas), kodas 305716558, buveinės adresas: Bajorų g. 26, Lindinišk:ės, LT-14181 Vilniaus r., atstovaujama direktoriaus Nikolajaus Holteto Hoffo, veikiančio pagal įmonės įstatus, toliau Savivaldybė ir Vystytojas kartu vadinami Šalimis, o kiekviena atskirai taip pat – Šalimi, atsižvelgdamos į tai, kad:

1. pagal Lietuvos Respublikos kelių įstatymo nuostatas vietinės reikšmės viešieji keliai ir gatvės nuosavybės teise priklauso savivaldybėms;
2. gatvių ir kelių, kurie nėra valstybinės reikšmės kelių tąsa, projektavimo, tiesimo, rekonstravimo, taisymo (remonto) ir priežiūros darbus organizuoja ir užsakovo funkcijas atlieka savivaldybės;
3. Savivaldybės funkcija yra vietinės reikšmės kelių, gatvių ir inžinerinių tinklų priežiūra, taisymas ir tiesimas ir siekdamos sudaryti sąlygas Savivaldybei atliki įstatyme nustatytas funkcijas bei tenkinti visuomenės poreikius;
4. Vystytojas ketina savo lėšomis, jėgomis, rizika ir atsakomybe įgyvendinti projektą „Vietinės reikšmės kelio Nr. SU-35 Padvarniai – Suginčiai ruožo kapitalinio remonto ir vietinės reikšmės privažiavimo kelio prie 110 kV inžinerinių tinklų skirstyklos žemės sklype, kadastrinis Nr.6260/0001:350, statybos Padvarnių k., Suginčių sen., Molėtų raj. sav.“ projektas (toliau – Projektas) siekiant pastatyti saulės elektrinę pagal atskirai vykdomą Saulės elektrinės parko įrengimo Molėtų r., Suginčių sen., Padvarnių k. projektą;
5. Projektas bus vykdomas laisvoje valstybinėje žemėje, kurioje nesuformuoti atskiri žemės sklypai,

vadovaudamiesi teisingumo, protingumo ir sąžiningumo principais, susitarė ir sudarė šią partnerystės sutartį (toliau – Sutartis):

**I. SUTARTIES DALYKAS**

1. Vadovaudamasis šioje Sutartyje nustatytomis sąlygomis ir tvarka, Vystytojas įsipareigoja savo jėgomis ir lėšomis, teisės aktų nustatyta tvarka įgyvendinti Projektą, o Savivaldybė įsipareigoja bendradarbiauti su Vystytoju Projekto įgyvendinimo metu ir priimti tinkamai įgyvendintą Projekto rezultatą Sutartyje nustatyta tvarka ir sąlygomis.

**II. ŠALIŲ PAREIŠKIMAI, GARANTIJOS IR ĮSIPAREIGOJIMAI**

1. Kiekviena Šalis savo vardu pareiškia ir garantuoja, kad:
	1. vadovaudamasi galiojančiais teisės aktais bei kitais Šalių veiklą reglamentuojančiais dokumentais, turi teisę sudaryti ir vykdyti šią Sutartį pagal joje numatytas sąlygas;
	2. ji atliko visus teisinius veiksmus, kurie turėjo būti atlikti iki šios Sutarties sudarymo, būtinus Sutarties tinkamam sudarymui, galiojimui ir vykdymui;
	3. sudarydama Sutartį ir vykdydama iš jos kylančius įsipareigojimus, ji nepažeis jos saistančių įsipareigojimų, sutarčių, kitų dokumentų ir teisės aktų nuostatų;
	4. ji yra susipažinusi su savo teisėmis ir pareigomis įgyvendinant Projektą ir laikysis visų su Projekto įgyvendinimu susijusių ir šia Sutartimi prisiimtų bei teisės aktuose nustatytų įsipareigojimų;
	5. įgyvendindama Projektą, įsipareigoja Projekto įgyvendinimui skirti atsakingus darbuotojus ar asmenis, bendradarbiauti, konsultuotis bei teikti viena kitai informaciją apie Projekto įgyvendinimo eigą.
2. Šalys įsipareigoja užtikrinti, kad šiame skyriuje išdėstyti jų pareiškimai, garantijos ir įsipareigojimai išliks teisingi ir galiojantys iki visiško šios Sutarties įvykdymo.
3. Savivaldybė įsipareigoja:
	1. gavusi rašytinį Vystytojo prašymą, per įmanomai trumpiausius terminus pateikti jam visus reikiamus dokumentus, informaciją bei įgaliojimus ir (ar) kitus reikalingus leidimus, kad Vystytojas galėtų veikti kaip Savivaldybės įgaliotas asmuo visose kompetentingose institucijose kiek tai susiję su Sutartyje numatytais darbais;
	2. suderinti Vystytojo pateiktą Projektą ir jame numatytus sprendinius;
	3. gavusi rašytinį Vystytojo prašymą, suteikti Vystytojo pasirinktam statybos rangovui statybvietę ir leidimą vykdyti darbus vietinės reikšmės kelių juostoje bei vykdyti kitas teisės aktuose numatytas statytojo funkcijas, kurių atlikimas yra būtinas Projekto sprendiniams įgyvendinti;
	4. suteikti įgaliojimą Vystytojui organizuoti Projekto statybos darbų užbaigimo procedūras teisės aktų nustatyta tvarka;
	5. tinkamai užbaigus Projekto statybos darbus, juos priimti, pasirašant statybos darbų perdavimo-priėmimo aktą;
	6. suteikti įgaliojimą Vystytojui gauti statybos užbaigimo aktą per IS „Infostatyba“ pateikiant prašymą (-us) ir įkeliant su prašymu (-ais) privalomus pateikti dokumentus, bei, esant poreikiui juos tikslinant;
4. Savivaldybė turi teisę:
	1. reikalauti iš Vystytojo įvykdyti įsipareigojimus, nustatytus Sutartyje;
	2. kontroliuoti ir prižiūrėti Vystytojo vykdomus Projekte numatytus statybos darbus.
5. Vystytojas įsipareigoja:
	1. užtikrinti, kad projektiniai sprendiniai bus parengti, nepažeidžiant esamos kelio juostos (žemės sklypo ribų), ir kad, esant poreikiui, bus gautas Nacionalinės žemės tarnybos prie Žemės ūkio ministerijos sutikimas dėl statinio statybos laisvoje valstybinėje žemėje;
	2. organizuoti ir finansuoti Projekte nustatytus statybos darbus, geodezinių nuotraukų, statinių kadastrinių matavimų bylų parengimą;
	3. statybos darbus vykdyti pagal patvirtintus Projekto dokumentus, laikantis įstatymų, normatyvinių statybos techninių dokumentų ir kitų teisės aktų reikalavimų;
	4. savo nuožiūra, laikantis teisės aktų reikalavimų, parinkti tinkamos kvalifikacijos Projektų statybos darbų rangovą ir raštu informuoti Savivaldybę apie numatomą statybos darbų pagal Projektą pradžią ir koordinuoti statybos darbų atlikimo eigą;
	5. pabaigus statybos darbus, parengti ir perduoti Savivaldybei išpildomąją dokumentaciją, atlikti ar atnaujinti kelio ruožo, kuriame buvo vykdomi statybos darbai, statinio kadastrinius matavimus, parengti ar atnaujinti Nekilnojamojo turto registre užregistruoto statinio su Savivaldybe suderintas ir pasirašytas kadastrinių duomenų bylas (taip pat ir skaitmeninę jų kopiją .pdf ir .dwg formatu), (pakeičiant kelio ruožo, kuriame buvo vykdomi statybos darbai statinio kadastrinius duomenis), jas pateikti VĮ „Registrų centrui“ išankstinei patikrai ir gauti išankstinę patikrą liudijantį kadastro tvarkytojo spaudą ant žemės sklypo plano ar nekilnojamojo daikto kadastro duomenų bylos bei pateikti (el. paštu savivaldybe@moletai.lt ) Savivaldybei laisvos formos deklaraciją, patvirtinančią išpildomosios geodezinės nuotraukos ir parengtos kadastrinės bylos atitiktį parengtam projektui;
	6. parengti deklaraciją apie statybos užbaigimą ir perduoti ją Savivaldybei;
	7. ne vėliau, kaip po 3 (trijų) metų nuo Projekte numatytų statybos darbų užbaigimo, atstatyti į pirminę, iki statybos darbų pagal Projektą vykdymo pradžios buvusią, būklę vietinius kelius ir vietinių kelių sankryžas:
		1. vietinės reikšmės kelio Padvarniai – Suginčiai ruožą nuo magistralinio kelio Nr. 14 Vilnius -Utena iki sankryžos su vietinės reikšmės keliu Nr. Su-35;
		2. vietinės reikšmės kelio Padvarniai – Suginčiai sankryžą su vietinės reikšmės keliu Nr. Su-35.
6. Šalys susitaria, kad Sutarties pagrindu nėra sukuriama bendroji dalinė nuosavybė. Užbaigus Projektą, Savivaldybė patikėjimo teise valdo Projekto metu sukurtą ir pagerintą turtą susijusi su vietinės reikšmės keliu Su-35.

**III. ŠALIŲ ATSAKOMYBĖ**

1. Šalis, nepagrįstai vengusi ir (ar) atsisakiusi vykdyti šią Sutartį ar realiai jos nevykdanti, (nereaguojanti į prašymus, pretenzijas, netaisanti pažeidimų, nesilaikant nustatytų terminų), yra kaltoji Šalis, todėl nukentėjusioji Šalis turi teisę į visą pagrįstų tiesioginių nuostolių atlyginimą iš kaltosios Šalies.
2. Šalys privalo atlyginti viena kitai visus kitus nuostolius, kurie atsiranda dėl Sutarties nevykdymo ar netinkamo vykdymo.
3. Šalys už sutartinių įsipareigojimų nevykdymą ar netinkamą vykdymą atsako pagal teisės aktus ir Sutarties sąlygas.
4. Šalys sutaria vienašališkai nepriimti jokių sprendimų, kurie nutrauktų, sustabdytų ar pakeistų pagal Sutartį vykdytinus įsipareigojimus, t. y. susitarimai, kurie nutraukia, sustabdo, keičia, papildo Sutarties sąlygas, galios tik tuo atveju, jei bus raštu patvirtinti abiejų Šalių.

**IV. SUTARTIES GALIOJIMAS, KEITIMAS IR NUTRAUKIMAS**

1. Ši Sutartis įsigalioja nuo jos pasirašymo ir galioja iki visiško Šalių įsipareigojimų įvykdymo arba nutraukimo, bet ne ilgiau kaip 3 (trejus) metus nuo Sutarties pasirašymo dienos.
2. Šalys susitaria, kad Sutartis gali būti pakeista, papildyta ar nutraukta rašytiniu abiejų Šalių susitarimu. Savivaldybė turi teisę vienašališkai nutraukti Sutartį, jeigu Vystytojas nevykdo savo įsipareigojimų, raštu įspėjusi Vystytoją prieš 10 (dešimt) darbo dienų, jei per šį terminą Vystytojas nepašalina Sutarties vykdymo pažeidimo (trūkumo). Nutraukus Sutartį šiuo pagrindu laikoma, kad Sutartis nutraukta dėl Vystytojo kaltės ir Vystytojas privalo atlyginti visus Savivaldybės tiesioginius dėl to patirtus nuostolius.
3. Visi šios Sutarties pakeitimai ir papildymai galioja ir tampa neatskiriama Sutarties dalimi, jeigu jie yra sudaryti raštu ir pasirašyti abiejų Šalių (jų įgaliotų atstovų).
4. Jeigu kuri nors Sutarties nuostata yra arba tampa iš dalies arba visai negaliojanti, ji nedaro negaliojančių kitų Sutarties nuostatų. Tokiu atveju negaliojančią nuostatą Šalys susitaria pakeisti teisiškai veiksminga norma, kuri, kiek tai įmanoma, turėtų tą patį teisinį ir ekonominį efektą, kaip ir negaliojanti nuostata. Kartu su šia Sutartimi sudaromi priedai turi tokią pačią teisinę galią kaip ir Sutartis.

**V. GINČŲ SPRENDIMO TVARKA**

1. Šalys susitaria, kad ginčai, kylantys iš Sutarties, sprendžiami derybų keliu. Jeigu ginčai, nesutarimai ar reikalavimai negali būti išspręsti derybų keliu, tai Šalys sprendžia juos Lietuvos Respublikos įstatymų nustatyta tvarka.

**VI. NENUGALIMOS JĖGOS APLINKYBĖS**

1. Šalis gali būti visiškai ar iš dalies atleidžiama nuo atsakomybės dėl nenugalimos jėgos (force majeure), atsiradusios po šios Sutarties pasirašymo. Nenugalimos jėgos faktą turi įrodyti Šalis, nevykdanti ar nebegalinti vykdyti Sutartyje nustatytų įsipareigojimų.
2. Nenugalimos jėgos (force majeure) aplinkybės, turi būti patvirtintos Lietuvos Respublikos civilinio kodekso, Lietuvos Respublikos Vyriausybės 1996 m. liepos 15 d. nutarimo Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“ ir Lietuvos Respublikos Vyriausybės 1997 m. kovo 13 d. nutarimo Nr. 222 „Dėl nenugalimos jėgos(force majeure)aplinkybes liudijančių pažymų išdavimo tvarkos patvirtinimo“ nustatyta tvarka.
3. Nenugalima jėga (force majeure) nelaikomos Šalies veiklai turėjusios įtakos aplinkybės, į kurių galimybę Šalys, sudarydamos Sutartį, atsižvelgė, t. y. Lietuvoje, jos ūkyje pasitaikančios aplinkybės, sąlygos, valstybės ar savivaldos institucijų sprendimai, sukėlę bet kurios iš Šalių reorganizavimą, privatizavimą, likvidavimą, veiklos pobūdžio pakeitimą, stabdymą (trukdymą), kitos aplinkybės, kurios turėtų būti laikomos ypatingomis, bet Lietuvoje Sutarties sudarymo metu yra tikėtinos. Nenugalima jėga (force majeure) tai pat nelaikoma tai, kad rinkoje nėra reikalingų prievolei vykdyti prekių, Šalis neturi reikiamų finansinių išteklių arba Šalis pažeidžia savo prievoles.
4. Nenugalimos jėgos atveju Šalys dėl atsiradusių nuostolių papildomo atlyginimo ir statybos darbų atlikimo terminų pratęsimo susitaria abipusiu susitarimu.

**VII. KONFIDENCIALUMAS**

1. Šalys įsipareigoja neskelbti tretiesiems asmenims informacijos apie šios Sutarties sudarymo sąlygas ir kitos informacijos apie Sutarties Šalis daugiau, negu to reikia Sutarčiai tinkamai vykdyti, išskyrus savo finansiniams bei teisiniams patarėjams, bei partneriams, tai pat tuos atvejus, kai tai yra privaloma pagal Lietuvos Respublikos teisės aktus.
2. Jeigu Šalis, vykdydama Sutartį, gavo iš kitos Šalies informaciją, kuri yra komercinė paslaptis, arba kitokią konfidencialią informaciją, tai ji neturi teisės suteikti šios informacijos tretiesiems asmenims be kitos Šalies sutikimo, išskyrus tuos atvejus, kai tai yra privaloma pagal Lietuvos Respublikos teisės aktus.

**VIII. BAIGIAMOSIOS NUOSTATOS**

1. Nei viena iš Šalių negali perleisti savo teisių ir pareigų pagal šią Sutartį be išankstinio kitos Šalies sutikimo.
2. Visi Sutartyje numatyti pranešimai laikomi įteiktais, jei jie įteikiami tiesiogiai Šalies įgaliotam atstovui ar išsiunčiami paštu registruotu laišku šioje Sutartyje nurodytais Šalių adresais. Jei Šalis neinformavo kitos Šalies apie savo adreso pasikeitimą, pranešimai, išsiųsti pagal paskutinį žinomą adresą, laikomi įteiktais tinkamai.
3. Šalys Sutartį perskaitė, suprato jo turinį, pasekmes ir tai paliudydamos bei nieko neverčiamos pasirašė šią Sutartį dviem vienodą teisinę galią turinčiais egzemplioriais, skirtais po vieną kiekvienai Šaliai.
4. Šalių atstovams yra žinoma, kad Šalių ir (ar) jų atstovų, kitų Sutartyje nurodytų asmenų duomenys, būtini tinkamam Sutarties sudarymui ir įvykdymui, yra tvarkomi be atskiro jų sutikimo.
5. Sutarties priedas projektas „Vietinės reikšmės kelio Nr. Su-35 Padvarniai – Suginčiai ruožo kapitalinio remonto ir vietinės reikšmės privažiavimo kelio prie 110 kV inžinerinių tinklų skirstyklos žemės sklype, kad. Nr. 6260/0001:350, statybos Padvarnių k., Suginčių sen., Molėtų raj. sav. projektas“ yra neatskiriama jos dalis.

**IX. ŠALIŲ REKVIZITAI IR PARAŠAI**

|  |  |  |
| --- | --- | --- |
| VystytojasUAB „Molsolar“Bajorų g. 26, Lindiniškės, LT-14181 Vilniaus r. juridinio asmens kodas 30571655Tel. +45 30905105El. p. fvc@nordicsolar.eu kopija legal@nordicsolar.eu atstovaujamas |  | SavivaldybėMolėtų rajono savivaldybės administracijaVilniaus g. 44, LT - 33140 Molėtai įstaigos kodas 188712799Tel. +370 (383) 54762El. p. savivaldybe@moletai.ltatstovaujama |
| direktoriaus Nikolajaus Holteto Hoffo |  | administracijos direktoriaus Sigito Žvinio |
|  |  |  |